RAPORT AL COMISIEI CĂTRE PARLAMENTUL EUROPEAN ȘI CONSILIU privind cheltuielile FEGA /* COM/2012/062 final */





CUPRINS 1........... Introducere. 3 2........... Venituri alocate FEGA.. 3 3........... Venituri provenite din sumele temporare pentru restructurare (sectorul zahărului) 4 4........... Observații privind execuția provizorie a bugetului 2011 al FEGA.. 4 5........... Execuția veniturilor alocate FEGA.. 8 6........... Execuția veniturilor provenite din sumele temporare pentru restructurare (sectorul zahărului) 8 7........... Execuția Fondului de restructurare a industriei zahărului 8 8........... Concluzii 9 Anexă: Consumul provizoriu al creditelor FEGA până la 15/10/2011…………………………. RAPORT AL COMISIEI CĂTRE PARLAMENTUL EUROPEAN ȘI CONSILIU privind cheltuielile FEGA Sistemul de avertizare rapidă nr. 11-12/2011 1. Introducere Tabelul din anexă prezintă execuția provizorie a bugetului 2011, începând de la 16 octombrie 2010 până la 15 octombrie 2011; se preconizează că aceasta va fi de 43 978,8 milioane EUR. Această sumă include sumele corectate cu ocazia închiderii conturilor FEGA, precum și suspendările și reducerile rambursărilor lunare impuse în cursul exercițiului financiar. Suma include, de asemenea, o estimare a cheltuielilor de aproximativ 36 de milioane EUR pe care Comisia le poate încă efectua în mod direct până la 31 decembrie 2011. 2. Venituri alocate FEGA Pe baza normelor prevăzute la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din corectarea neregulilor și din taxa pe excedent în sectorul laptelui sunt considerate venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA contractate de statele membre. În cazul în care o parte a acestor venituri nu este utilizată, aceasta va fi reportată automat în exercițiul financiar următor[1]. După cum s-a precizat deja în rapoartele anterioare privind sistemul de avertizare rapidă, cuantumul veniturilor alocate disponibile în 2011 a fost estimat inițial de Comisie la 1 247 de milioane EUR. Concret: – veniturile alocate prevăzute a fi generate în cursul exercițiului financiar 2011 au fost estimate la 707 milioane EUR; s-a preconizat obținerea sumelor de 600 de milioane EUR și 88 de milioane EUR din corecțiile efectuate în urma verificării conformității și, respectiv, din corectarea neregulilor; veniturile provenind din taxa pe excedent în sectorul laptelui au fost estimate la 19 milioane EUR; – cuantumul veniturilor alocate preconizate a fi reportate din exercițiul financiar 2010 în 2011 a fost estimat la 540 de milioane EUR. În bugetul 2011, Comisia a alocat aceste venituri de 1 247 de milioane EUR către două scheme. Concret: – 500 de milioane EUR au fost alocate fondurilor operaționale destinate organizațiilor de producători din sectorul fructelor și legumelor și – 747 de milioane EUR au fost alocate schemei de plată unică. Pentru aceste două scheme, autoritatea bugetară a votat în cele din urmă credite în valoare de 292 de milioane EUR și, respectiv, de 30 389 de milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a necesarului de credite de 792 de milioane EUR pentru fondurile operaționale destinate organizațiilor de producători din sectorul fructelor și legumelor și de 31 136 de milioane EUR pentru schema de plată unică. În anexă, unde se prezintă execuția provizorie a bugetului în 2011, cifrele creditelor bugetare pentru sectorul fructelor și legumelor și pentru sectorul ajutoarelor directe decuplate reprezintă creditele votate pentru aceste două scheme, care se ridică la 491,1 milioane EUR și, respectiv, la 36 324 de milioane EUR, fără a lua în calcul veniturile alocate menționate anterior. După includerea veniturilor alocate destinate acestor sectoare, totalul creditelor prevăzute în bugetul 2011 este de 991,1 milioane EUR pentru sectorul fructelor și legumelor și de 37 071 de milioane EUR pentru ajutoarele directe decuplate. 3. Venituri provenite din sumele temporare pentru restructurare (sectorul zahărului) Sumele temporare acordate pentru restructurarea sectorului zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/2007, 2007/2008 și 2008/2009, fondul a fost aprovizionat cu sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. Astfel cum s-a menționat deja în rapoartele anterioare privind sistemul de avertizare rapidă, inițial s-a preconizat reportarea unei sume de 1 015 milioane EUR din exercițiul financiar 2010 în 2011. Suma finală a veniturilor alocate aferente Fondului de restructurare a industriei zahărului reportate în 2011 a atins valoarea de 1 044,8 milioane EUR. 4. Observații privind execuția provizorie a bugetului 2011 al FEGA În anexă este prezentat nivelul execuției bugetare provizorii pentru bugetul 2011. Mai jos este prezentat un scurt comentariu privind anumite sectoare din buget care înregistrează cele mai importante diferențe dintre nivelul real al cheltuielilor contractate și creditele corespondente incluse în bugetul 2011. 4.1. Măsuri de piață Nivelul utilizării de credite destinate intervențiilor pe piețele agricole, în comparație cu nivelul creditelor bugetare votate, a fost mai mare cu 379,5 milioane EUR, dar mai mic cu 120,5 milioane EUR dacă se iau în considerare cele 500 de milioane EUR prevăzute ca venituri alocate pentru acest capitol. Această diferență rezultă din modelele de execuție mixtă a diferitelor sectoare și provine, în primul rând, din următoarele sectoare: 4.1.1. Cereale (- 174,3 milioane EUR) Subutilizarea creditelor de la acest articol bugetar este în principal rezultatul vânzărilor semnificative de cereale din stocurile de intervenție în perioada decembrie 2010 - mai 2011, la prețuri semnificativ mai ridicate decât cele prevăzute în bugetul 2011. Aceste vânzări au dus la câștiguri considerabile pentru bugetul 2011 care sunt indicate în execuția bugetului ca sume negative la același articol bugetar. Cu toate acestea, subutilizarea creditelor de la acest articol bugetar s-a datorat parțial și nivelului mai scăzut al cheltuielilor contractate de statele membre pentru ajutoarele aferente amidonului din cartofi, față de cele prevăzute în buget. 4.1.2. Restituiri pentru produsele neincluse în anexa 1 (-18,3 milioane EUR) Această subutilizare a creditelor se datorează nivelului mai scăzut al plăților efectuate de statele membre pentru certificatele de export pentru produsele din sectorul zahărului și laptelui în raport cu cele estimate în buget. 4.1.3. Programe alimentare (+14,9 milioane EUR) Statele membre au implementat aproape în întregime planul pe 2011 pentru distribuirea de produse alimentare persoanelor celor mai defavorizate. Depășirea creditelor prevăzute la acest articol bugetar, rezultată de aici, se datorează în principal sumelor mai ridicate decât de obicei plătite de statele membre în 2011 pentru planurile din anii precedenți. 4.1.4. Fructe și legume (+ 636,8 milioane EUR față de creditele votate) Această depășire semnificativă a creditelor prevăzute rezultă din compararea cheltuielilor contractate în acest sector cu creditele votate în bugetul 2011 care nu includ veniturile alocate acestui sector. Cu toate acestea, în cazul în care veniturile de 500 de milioane EUR alocate acestui sector sunt incluse (a se vedea nota de subsol * de la finalul tabelului anexat), atunci totalul creditelor disponibile crește la 991,1 milioane EUR, iar această depășire a creditelor prevăzute scade la + 136,8 milioane EUR. Această depășire a creditelor prevăzute este rezultatul combinat al modelelor de execuție care stau la baza diferitelor scheme finanțate din creditele alocate acestui sector: În ceea ce privește fondurile operaționale pentru organizațiile de producători și programul de încurajare a consumului de fructe în școli, statele membre au contractat cheltuieli mai mici decât cele prevăzute în buget. Măsurile excepționale de sprijin pentru sectorul fructelor și legumelor, adoptate de Comisie în urma crizei E.coli au fost parțial finanțate din fondurile operaționale destinate organizațiilor de producători, în timp ce restul au fost finanțate direct din postul bugetar 05 02 08 99 de la acest articol bugetar. S-a estimat că aceste măsuri vor costa aproximativ 227 de milioane EUR din care 215 milioane EUR erau prevăzute a fi plătite și declarate în 2011. Statele membre au contractat cheltuieli în valoare de aproximativ 178,3 milioane EUR în 2011. Cu toate acestea, statele membre pot să efectueze încă plăți în cursul exercițiul financiar 2012. În cele din urmă, statele membre au contractat cheltuieli pentru ajutoarele aferente recunoașterii preliminare a grupurilor de producători care au fost semnificativ mai însemnate decât creditele disponibile pentru această schemă în bugetul 2011, după cum a fost cazul pentru punerea în aplicare a prezentei scheme în ultimii 3 ani. 4.1.5. Vin (- 39, 3 milioane EUR) Această subutilizare se datorează cheltuielilor ușor mai scăzute contractate de statele membre atât pentru programele naționale de sprijinire a viniculturii (în raport cu plafonul prevăzut în buget), cât și pentru schema de defrișare. 4.1.6. Lapte și produse lactate (– 94,9 milioane EUR) Această subutilizare a creditelor este rezultatul combinat al modelelor de execuție care stau la baza diferitelor scheme finanțate în acest sector. Mai exact, statele membre au contractat cheltuieli pentru Programul de distribuire a laptelui în școli, care au fost mai mici decât creditele incluse în bugetul final care, în cursul negocierilor pentru bugetul 2011, au fost majorate cu 10 milioane EUR în comparație cu necesitățile inițiale solicitate de Comisie. În plus, laptele praf degresat a fost vândut din stocurile de intervenție la prețuri care erau mai mari decât se prevăzuse inițial în bugetul 2011. Aceste vânzări au dus la realizarea de câștiguri pentru bugetul 2011, care sunt indicate în execuția bugetului ca sume negative la același articol bugetar. 4.1.7. Carne de vită și mânzat (+ 20,5 milioane EUR) Această depășire a creditelor rezultă din cheltuielile mai mari contractate de statele membre pentru restituirile la export din cauza cantităților mai mari de carne de vită și de animale vii exportate cu restituiri în 2011. 4.1.8. Carne de porc, ouă și carne de pasăre (+ 71,3 milioane EUR) Această depășire a creditelor prevăzute se datorează în primul rând cheltuielilor contractate de statele membre cu ajutoarele pentru depozitarea privată a cărnii de porc, care au fost introduse în ianuarie 2011 și pentru care nu s-au prevăzut niciun fel de credite în bugetul 2011. În plus, depășirea are legătură cu cantitățile mai mari decât cele preconizate de carne de pasăre exportate cu restituiri. 4.2. Ajutoare directe Nivelul de utilizare a creditelor pentru ajutoare directe a fost mai mare cu 408,8 milioane EUR față de nivelul creditelor bugetare votate, dar mai mic cu 338,2 milioane EUR dacă se iau în considerare veniturile alocate prevăzute de 747 de milioane EUR pentru acest capitol. Această diferență apare din zona ajutoarelor directe decuplate. 4.2.1. Ajutoare directe decuplate (+ 507,1 milioane EUR în comparație cu creditele votate) Această depășire semnificativă a creditelor rezultă din compararea cheltuielilor contractate pentru ajutoarele directe decuplate cu creditele votate în bugetul 2011, care nu includ veniturile alocate acestui sector. Cu toate acestea, în cazul în care se adaugă și veniturile de 747 de milioane EUR alocate acestui sector (a se vedea nota de subsol * de la finalul tabelului anexat), creditele totale disponibile se ridică la 37 071 de milioane EUR, iar această depășire a creditelor devine o subutilizare a creditelor de – 239,9 milioane EUR. Această subutilizare a creditelor se datorează nivelului redus de cheltuieli contractate de statele membre, în primul rând pentru schema de plată unică pe suprafață (SAPS) și pentru măsurile de ajutor specific decuplat, în conformitate cu articolul 68 din Regulamentul (CE) nr. 73/2009 al Consiliului. Cu toate acestea, ar trebui remarcat faptul că schema de plată unică (SPU) a fost executată în 2011 în proporție de 99,8% din creditele bugetare disponibile, această proporție reprezentând cea mai ridicată rată de execuție de până în prezent. 4.2.2. Alte ajutoare directe (– 98,7 milioane EUR) Această subutilizare a creditelor se datorează în primul rând nivelului mai redus de cheltuieli contractate de statele membre pentru măsurile de ajutor specific cuplat, în conformitate cu articolul 68 din Regulamentul (CE) nr. 73/2009 al Consiliului, pentru primele acordate pentru vacile care alăptează, pentru bumbac și pentru plățile către producătorii de cartofi pentru amidon, în comparație cu cheltuielile prevăzute inițial în bugetul 2011. 4.3. Alte cheltuieli 4.3.1. Închiderea conturilor exercițiilor financiare precedente (+ 338,4 milioane EUR) Comisia, în scrisoarea rectificativă pentru 2011, a propus corecții la închiderea conturilor în valoare de –72 de milioane EUR. Suma finală pentru aceste corecții, decisă pe parcursul negocierilor privind bugetul 2011, s-a ridicat la – 272 de milioane EUR. Mai mult, pe baza deciziilor de închidere a conturilor luate în cursul exercițiului 2011, Comisia a trebuit să ramburseze, și anume să facă corecții pozitive în favoarea statelor membre, o sumă netă de 66,4 milioane EUR. Această ultimă sumă, adăugată sumei negative menționate anterior de – 272 de milioane EUR, îi impune Comisiei găsirea unor credite bugetare pozitive în valoare de aproximativ 338,4 milioane EUR pentru a închide acest post bugetar în 2011. Aceste credite vor fi transferate de la posturile bugetare care prezintă o subutilizare a creditelor în 2011. 4.3.2. Siguranța produselor alimentare și a hranei pentru animale, sănătatea și bunăstarea animalelor și sănătatea plantelor (-32,3 milioane EUR) Schemele finanțate în temeiul acestui articol implică plăți directe efectuate de Comisie. Se preconizează că, până la 31.12.2011, se vor mai efectua plăți în valoare de 29,1 milioane EUR. Cu toate acestea, în această fază, se așteaptă o subutilizare a creditelor de la acest articol bugetar, deoarece costurile suportate pentru vaccinările împotriva bolii limbii albastre sunt mai scăzute decât era prevăzut, ca urmare a unei diminuări considerabile a apariției bolii datorită recentelor campanii de vaccinare încununate de succes. Mai mult, o parte din fondurile prevăzute în buget pentru achiziționarea vaccinurilor de urgență pentru animale nu vor fi utilizate, deoarece nu s-au constatat noi epidemii majore de boli la animale. 5. Execuția veniturilor alocate FEGA Tabelul anexat arată că suma totală a veniturilor alocate disponibile în cele din urmă în 2011 s-a ridicat la 1 571,9 milioane EUR. Aceasta a fost mai mare cu 324,9 milioane EUR față de suma prevăzută inițial de 1 247 de milioane EUR. Diferența se datorează parțial faptului că suma creditelor alocate reportate din 2010 în 2011 a fost 905,1 milioane EUR, și anume cu 365,1 milioane EUR mai mare decât suma de 540 de milioane EUR prevăzută inițial în buget. Trebuie remarcat că veniturile alocate reportate din 2010 în 2011 au fost utilizate în întregime pentru finanțarea cheltuielilor din exercițiul financiar 2011, în conformitate cu articolul 10 din Regulamentul financiar. În plus, veniturile alocate colectate recent în 2011 s-au ridicat la 712,9 milioane EUR comparativ cu suma de 707 milioane EUR prevăzută în buget. Cu toate acestea, aceste venituri au fost reduse cu aproximativ 46,1 milioane EUR, în urma corecției prevăzute într-o decizie de verificare a conformității din 2010, ajungând astfel la 666,8 milioane EUR. Această sumă include corecțiile efectuate în urma verificării conformității, care s-au ridicat la 467,3 milioane EUR, veniturile provenite din corectarea neregulilor, care s-au ridicat la 177,6 milioane EUR, și sumele colectate ca taxe pe excedent în sectorul laptelui, care s-au ridicat la 21,9 milioane EUR. Partea din veniturile alocate recent colectate care nu va fi utilizată în 2011, va fi reportată în exercițiul financiar 2012 și va fi folosită pentru finanțarea cheltuielilor contractate în exercițiul respectiv. 6. Execuția veniturilor provenite din sumele temporare pentru restructurare (sectorul zahărului) În conformitate cu dispozițiile legislative, din luna noiembrie 2009 nu s-au mai colectat de la statele membre sume temporare pentru restructurare. Prin urmare, suma totală a veniturilor alocate puse la dispoziția Fondului de restructurare a industriei zahărului se ridică la 1 044,8 milioane EUR reportate din bugetul 2010. După rambursarea către statele membre a sumei de 187,9 milioane EUR contractată pentru ajutoarele acordate în cadrul Fondului de restructurare a industriei zahărului (vă rugăm să consultați punctul 7 de mai jos), diferența de aproximativ 856,9 milioane EUR va fi reportată în exercițiul financiar 2012 și va fi utilizată pentru a finanța ajutoarele acordate în cadrul Fondului de restructurare a industriei zahărului contractate în exercițiul respectiv. 7. Execuția Fondului de restructurare a industriei zahărului Rambursarea către statele membre a plăților efectuate ca ajutoare pentru măsurile de restructurare, ca ajutoare pentru diversificare sau ca ajutoare pentru rafinarea zahărului s-a ridicat la 187,9 milioane EUR. Aceste ajutoare au fost rambursate către statele membre din veniturile alocate de 1 044,8 milioane EUR menționate la punctul 6 de mai sus. 8. Concluzii Execuția provizorie a bugetului 2011 al FEGA a dus la o execuție cu 1 087,6 milioane EUR mai mare decât creditele bugetare votate, sumă acoperită din veniturile alocate disponibile în valoare de 1 571,9 milioane EUR. Trebuie să se mai facă o serie de ajustări la sfârșitul anului și de transferuri de credite. Cu toate acestea, în prezent se estimează că veniturile alocate disponibile care urmează să fie reportate în 2012 pentru FEGA s-ar ridica la aproximativ 440 de milioane EUR. [1] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).